Muchowa orchija

Muchowa orchija (Ophrys insectifera) je rostlina ze swójby  orchidejowych rostlinow  (Orchidaceae). 

 Wopisanje 
Muchowa orchija je trajne zelo, kotrež docpěje wysokosć wot 15 hač 40cm.

Stołpik je ćeńki a nazeleń žołty a njese deleka 3 hač 5 lancetojtych łopjenow a horjeka 1 hač 2  łopjenow. 

Kćěje wot meje hač junija. Kćenja docpěje dołhosć wot 1,2 hač 1,8 cm a nimaja ćerń. Maja formu muchi a steja po dwěmaj hač po dźesaćoch w kwětnistwje. Zwonkowne kćenjowe łopješka su owalne, zelenojte a docpěja dołhosć wot 5 hač 8 mm, mjeztym zo dwě bóčnej, znutřkownej łopješce stej nitkojtej a čerwjenobrunej. Hubka je purpurowobruna, somotowa z wulkim, šěrym blečkom, třilapata, dwójce tak dołha kaž šěroka, ale njenjese přiwisk.

 Stejnišćo 
Rosće na suchich trawnikach,  suchich chójnowych lěsach. Ma radšo w prawej měrje suche, wapnite, čumpate pódy. 

 Rozšěrjenje 
Rostlina je w nimale cyłej Europje rozšěrjena, při čimž sewjernje hač do Irskeje, Šotiskeje a južnje hač do sewjerneje Španiskeje a srjedźneje Italskeje wustupuje.

 Synonym 
 O. muscifera Huds.

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 224 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 380 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

Kategorija: Orchidejowe rostliny
Kategorija:Škitane rostliny